Vi boede 12 nætter i denne dejlige lejlighed i vidunderlige Port de Pollensa på nordkysten af Mallorca.
Lejligheden, der er perfekt beliggende i et roligt beboelsesområde få meter fra den lækreste sandstrand, er meget velindrettet med 3 soveværelser (6 senge), 2 badeværelser og en dejlig stue med køkken. En lille terrasse mod øst og havet samt en dejlig tagterrasse, hvor man kan nyde solen hele dagen og opleve fantastiske solnedgange.
Den ideelle base for den perfekte ferie. Vi lejede cykler for hele perioden og udforskede byen, området og øen på to hjul. Det kan absolut anbefales.
Cathy sørger godt for sine gæster og det er let at føle sig velkommen i hendes lejlighed.